Ο **Σάκης Τσιλίκης** γεννήθηκε στην Αλεξανδρούπολη, σπούδασε μουσική στο Κρατικό Ωδείο Βορείου Ελλάδος και θέατρο στη Θεσσαλονίκη. Aσχολείται με όλες τις μορφές τέχνης και επικοινωνίας με στόχο τον πολιτισμό.

Βιογραφία
---------

Σαν σπουδαστής ακόμα έγραψε μουσική για το Κρατικό Θέατρο Βορείου Ελλάδος και την ίδια χρονιά το τραγούδι του «Παλιέ μου φίλε απ’ το στρατό» στο φεστιβάλ Θεσσαλονίκης πήρε το πρώτο βραβείο κριτικών για τη μουσική του. Το 1975 τελειώνοντας τις σπουδές του ήρθε στην Αθήνα και αρχίζει τη συνεργασία του με τον Δημήτρη Ποταμίτη στο θέατρο «Έρευνας». Έγραψε τη μουσική από τότε σε πολλά έργα που ανέβηκαν στην κεντρική και παιδική σκηνή του Δημήτρη Ποταμίτη. Την ίδια περίοδο ξεκίνησε να συνεργάζεται με την ΕΡΤ τόσο στο ραδιόφωνο όσο και στην τηλεόραση, γράφοντας τη μουσική για εκπομπές ψυχαγωγικές, θεατρικές, παιδικές, επιμορφωτικές κ.ά. Η συνεργασία αυτή θα κρατήσει περίπου είκοσι χρόνια. Αξιομνημόνευτο παράδειγμα είναι η μουσική του για την παιδική σειρά *Το καπλάνι της βιτρίνας* που βασίστηκε στο ομότιτλο μυθιστόρημα της Άλκης Ζέη.

Ο Σάκης Τσιλίκης έχει μελοποιήσει ποιητές, Έλληνες και ξένους, όπως τους Γιάννη Ρίτσο, Οδυσσέα Ελύτη, Γιώργο Σεφέρη, Κωνσταντίνο Καβάφη, Ζακ Πρεβέρ, Βλαντίμιρ Μαγιακόφσκι, Φεδερίκο Γκαρθία Λόρκα.

Θέατρο
------

Ο Σάκης Τσιλίκης θεωρείται κατά βάση θεατρικός συνθέτης. Συνέθεσε τη μουσική για έργα από το κλασικό και σύγχρονο ρεπερτόριο, ελληνικό και ξένο, για αρχαία τραγωδία, μιούζικαλ, μπουλβάρ, κομέντια ντελ άρτε, μεγάλες επιθεωρήσεις. Έχει συνεργαστεί με όλους τους μεγάλους ηθοποιούς. Ενδεικτικά αναφέρονται ονόματα ηθοποιών, που ο Σάκης Τσιλίκης συνεργάστηκε μαζί τους γράφοντας μουσική για τις θεατρικές παραστάσεις τους. Έγραψε, επίσης, μουσική για το Εθνικό Θέατρο για το Κρατικό Θέατρο Βορείου Ελλάδος Παράλληλα, δούλεψε για περισσότερα από 20 χρόνια στην Ανώτερη Δραματική Σχολή του Πειραϊκού Συνδέσμου διδάσκοντας κυρίως θεατρικό τραγούδι, αλλά και στο Ωδείο του μέχρι το καλοκαίρι του 2019. Συνεχίζει να εργάζεται στο Θέατρο των Αλλαγών.

Δισκογραφία
-----------

Στη δισκογραφία ο συνθέτης ο Σάκης Τσιλίκης έχει να παραθέσει έργο με περισσότερους από 20 προσωπικούς δίσκους σε εκτελέσεις των τραγουδιών του από γνωστούς ερμηνευτές. Το μουσικό του έργο *Ταξίδι με τον Οδυσσέα* κυκλοφορεί από το 2021 σε όλο τον κόσμο από την OnTime Books υπό τον τίτλο *A Journey with Odysseus.*

Κινηματογράφος
--------------

Για το σινεμά έχει γράψει μουσική συνολικά για 8 ταινίες εκ των οποίων οι τρεις με το Θανάση Βέγγο. Το 2013 παίρνει το βραβείο μουσικής στο διεθνές φεστιβάλ ταινιών του Λονδίνου (Greek film London festival) για τη μουσική του στην ταινία *Έλληνες σε αβέβαιη πτήση*, του Ιρανού σκηνοθέτη Αμντολαρέζα Κοχανρούζ. Το 2021 έγραψε τη μουσική για το αντιπολεμικό ντοκιμαντέρ ιρανογερμανικής παραγωγής *Lost stars* του ίδιου σκηνοθέτη.

Την ίδια χρονιά γυρίζεται ταινία μικρού μήκους από τον σκηνοθέτη Χρήστο Προσύλη με τίτλο *Σαν ποδηλάτης του ονείρου* αφιερωμένη στον Σάκη Τσιλίκη, στην οποία ο ίδιος ο συνθέτης παρουσιάζει τη μουσική του πορεία και τις θέσεις του απέναντι στον πολιτισμό. Η ταινία προβλήθηκε σε διάφορα κινηματογραφικά φεστιβάλ.

Τηλεόραση
---------

Από το 1975 συνεργάστηκε με την κρατική τηλεόραση και από το 1990, που ξεκίνησαν τη λειτουργία τους, με όλα τα ιδιωτικά κανάλια. Έγραψε τη μουσική σε πάνω από 20 σίριαλ όπως: *Βεγγαλικά*, *Γιάννης και Μαρία*, *Συμμαθήτριες*, *Καλημέρα ζωή*, *Όταν ήμουν δάσκαλος*, *Θα σε δω στο πλοίο* και άλλα. Επίσης, έντυσε μουσικά θεατρικά έργα που παρουσιάστηκαν από την εμβληματική εκπομπή της ΕΡΤ *Το θέατρο της Δευτέρας*. Υπήρξε δε παρουσιαστής εκπομπών της ΕΡΤ και της ιδιωτικής τηλεόρασης με πολιτιστικό περιεχόμενο.

Βιβλία
------

Ο Σάκης Τσιλίκης έχει γράψει το κοινωνικοφιλοσοφικό θεατρικό έργο "Το ουρλιαχτό του έρωτα" που κυκλοφόρησε το 2007 σε βιβλίο από τις εκδόσεις "Δρόμων" και ανεβηκε σε μορφή αναλόγιου στο Υπόγειο του Θεάτρου Τέχνης με μουσική φυσικά του ίδιου. Η παράσταση παρουσιάστηκε και σε άλλα θέατρα σε Αθήνα και Θεσσαλονίκη. Το 2018 κυκλοφόρησε από τις ίδιες εκδόσεις το βιβλίο του *Μικρή σουίτα για έναν μεγάλο άνθρωπο*, αφιερωμένο στον μεγάλο κωμικό ηθοποιό Θανάση Βέγγο, του οποίου συνεργάτης υπήρξε για χρόνια. Το βιβλίο του *Το ουρλιαχτό του έρωτα* μεταφράστηκε στα αγγλικά και κυκλοφόρησε το 2020 στο αγγλόφωνο κόσμο υπό τον τίτλο *Outcry of love* από την OnTime Books.

Παραπομπές
----------

1. ↑  «Φεστιβάλ Ελαφρού Ελληνικού Τραγουδιού Θεσσαλονίκης, η ιστορία». *Thessalonikiartsandculture.gr*. Ανακτήθηκε στις 3 Ιανουαρίου 2020.
2. ↑  «Το νέο πρόγραμμα του θεάτρου «Κάτω Από Τη Γέφυρα»». *Newsbeast.gr*. 17 Σεπτεμβρίου 2014. Ανακτήθηκε στις 3 Ιανουαρίου 2020.
3. ↑  «Ο συνθέτης Σάκης Τσιλίκης απόψε στο ραδιομέγαρο της ΕΡΤ - ERT Open». *www.ertopen.com*. Αρχειοθετήθηκε από το πρωτότυπο στις 3 Ιανουαρίου 2020. Ανακτήθηκε στις 3 Ιανουαρίου 2020.
4. ↑  «Το καπλάνι της βιτρίνας». *www.retrodb.gr*. Ανακτήθηκε στις 30 Μαρτίου 2024.
5. ↑  Triantafyllopoulos, A. (στα αγγλικά). *Παρουσίαση της μελοποιημένης ποίησης των Σεφέρη*. .
6. ↑  «Σάκης Τσιλίκης». *www.zougla.gr*. Ανακτήθηκε στις 3 Ιανουαρίου 2020.
7. ↑  «Σάκης Τσιλίκης - 20 Χρόνια Θέατρο». *Discogs* (στα Αγγλικά). Ανακτήθηκε στις 3 Ιανουαρίου 2020.
8. ↑  «Σάκης Τσιλίκης». *Discogs* (στα Αγγλικά). Ανακτήθηκε στις 5 Ιανουαρίου 2020.
9. ↑  «A Journey with Odysseus». *Ontime Books* (στα Αγγλικά). Αρχειοθετήθηκε από το πρωτότυπο στις 19 Φεβρουαρίου 2022. Ανακτήθηκε στις 19 Φεβρουαρίου 2022.
10. ↑  «Το μεγάλο κανόνι (1981)». *Retromaniax*. Ανακτήθηκε στις 3 Ιανουαρίου 2020.
11. ↑  «Πρώτο Βραβείο Μουσικής Επένδυσης σε ταινία στον Αλεξανδρουπολίτη Σάκη Τσιλίκη». *ArtPress*. 13 Δεκεμβρίου 2014. Αρχειοθετήθηκε από το πρωτότυπο στις 14 Ιανουαρίου 2020. Ανακτήθηκε στις 5 Ιανουαρίου 2020.
12. ↑  «Χαμένα Αστέρια - Lost Stars στον κινηματογράφο ΤΡΙΑΝΟΝ | Εισιτήρια online!». *Viva.gr*. Ανακτήθηκε στις 19 Φεβρουαρίου 2022.
13. ↑  arxeio (4 Φεβρουαρίου 2016). «ΒΕΓΓΑΛΙΚΑ». *archive.ert.gr*. Ανακτήθηκε στις 3 Ιανουαρίου 2020.
14. ↑  «ΕΡΤ - Πρόγραμμα Τηλεόρασης & Ραδιοφώνου». *program.ert.gr*. Ανακτήθηκε στις 5 Ιανουαρίου 2020.
15. ↑  «Οι συμμαθήτριες - retroDB». *www.retrodb.gr*. Ανακτήθηκε στις 5 Ιανουαρίου 2020.
16. ↑  «Καλημέρα Ζωή». *Βικιπαίδεια*. 2019-12-27. .
17. ↑   *16Οκτ2019 – Όταν ήμουν δάσκαλος*, ανακτήθηκε στις 2020-01-05
18. ↑  «Θα σε δω στο πλοίο - retroDB». *www.retrodb.gr*. Ανακτήθηκε στις 5 Ιανουαρίου 2020.
19. ↑  «Έντυπη Έκδοση | Έντυπη Έκδοση Ελευθεροτυπίας». *www.enet.gr*. Ανακτήθηκε στις 5 Ιανουαρίου 2020.
20. ↑  «Το Ουρλιαχτό του Έρωτα». *ordino.gr*. Ανακτήθηκε στις 5 Ιανουαρίου 2020.
21. ↑  «.:BiblioNet : Τσιλίκης, Σάκης». *www.biblionet.gr*. Ανακτήθηκε στις 5 Ιανουαρίου 2020.
22. ↑  «Outcry of Love». *Ontime Books* (στα Αγγλικά). Αρχειοθετήθηκε από το πρωτότυπο στις 19 Φεβρουαρίου 2022. Ανακτήθηκε στις 19 Φεβρουαρίου 2022.